
Cydnabyddiaeth AI (Deallusrwydd Artiffisial)
Rwy’n cadarnhau nad wyf wedi defnyddio unrhyw offer AI wrth ymchwilio a chreu’r aseiniad hwn.
Beth yw eich dealltwriaeth o rôl y Cydlynydd Mathemateg a Rhifedd? 
Bwriedir amlinellu fy nealltwriaeth o’r rôl y Cydlynydd Mathemateg a Rhifedd gan gyfeirio at fy mhrofiad addysgu. Yn ôl Llywodraeth Cymru (2020), mae defnyddio Mathemateg a Rhifedd i ddatrys problemau yn y byd go iawn, yn chwarae rhan allweddol yn fywydau dysgwyr bob-dydd ac mae’n hanfodol bod Mathemateg a Rhifedd mor gyffrous, diddorol a hygyrch â phosibl i ddysgwyr er mwyn datblygu gwydnwch mathemategol dysgwyr. Dengys profion PISA (Senedd Cymru, 2023) diweddar fod sgorau Cymru oedd yr isaf y buont erioed ers cymryd rhan gyntaf yn PISA yn 2006. Dywed hefyd fod sgorau Cymru wedi gostwng y fwyaf ers 2018 mewn Mathemateg o 487 i 466 sef gostyngiad o 21 pwynt (Senedd Cymru, 2023). Roedd y sgôr hwn yn sylweddol is na sgôr gyfartalog yr OECD o 472 (Llywodraeth Cymru, 2023). I ychwanegu at hyn, canran y dysgwyr yng Nghymru sy'n perfformio ar y lefelau hyfedredd mathemateg uchaf, Lefelau 5 neu 6, oedd 6%, a oedd yn sylweddol llai na chyfartaledd yr OECD o 9% (Llywodraeth Cymru, 2023). I fynd i’r afael a hyn, mae Cynllun Mathemateg a Rhifedd (Llywodraeth Cymru, 2023) yn nodi camau gweithredu ychwanegol y byddwn yn eu cymryd i gefnogi ysgolion a lleoliadau ymhellach i ymgysylltu, ennyn brwdfrydedd a chryfhau hyder ymarferwyr yn y ddarpariaeth mathemateg a rhifedd ar draws y cwricwlwm a chyflawni ein nodau hirdymor. Yn ogystal mae cynnydd yn y maes dysgu a phrofiad mathemateg a rhifedd yn cynnwys datblygu pum hyfedredd sef dealltwriaeth gysyniadol, cyfathrebu gan ddefnyddio symbolau, cymhwysedd strategol, rhesymu rhesymegol, a rhuglder ac yn hanfodol wrth i ysgolion gynllunio eu cwricwlwm (Llywodraeth Cymru, 2020). Wrth gynllunio a defnyddio’r cwricwlwm i Gymru, mae'n bwysig ystyried hefyd y Fframwaith llythrennedd a mathemateg. Mae’r fframwaith yn allweddol o ran cyflawni’r rhaglenni ac mae’n sefydlu disgwyliadau cenedlaethol ar gyfer yr hyn y dylai disgyblion ei ddysgu, ac mae’n cyflwyno profion cenedlaethol mewn darllen a rhifedd y bydd disgyblion yn eu sefyll yn flynyddol (Cynulliad Cenedlaethol Cymru, 2013). Mae’r fathemateg a rhifedd yn sgiliau trawsgwricwlaidd gorfodol yng Nghymru a chyfrifoldeb fi fel athrawes yw datblygu a sicrhau cynnydd yn y sgil yma (Llywodraeth Cymru, 2022).
Amlinellir rôl y Cydlynydd Mathemateg a sut maent yn cefnogi eraill yn yr adran nesaf. Yn ystod fy lleoliad proffesiynol, cefais gyfle i gwrdd â chydlynydd mathemateg yr ysgol a thrafod nifer o bynciau yn ymwneud â mathemateg a rhifedd. Trafodwyd rôl y cydlynydd mathemateg a darganfyddais fod dwy athrawes â gofal mathemateg a rhifedd yn yr ysgol, ac mai eu pwrpas oedd datblygu cynnydd plant mewn sgiliau mathemateg a rhifedd. Fe wnaethon nhw ddarganfod nad oedd athrawon yn defnyddio'r cynllun mathemategol yr ysgol felly daethon nhw ar draws platfform o'r enw White Rose Maths (2025) sydd yn darparu dilyniant cynhwysfawr i ddisgyblion 4 i 16 oed, cronfa gyfoethog o adnoddau addysgu a datblygiad proffesiynol ymgysylltu i ysbrydoli a grymuso unigolion a thimau. Un o'r rhesymau pam mae'r ysgol leoliad yn defnyddio'r llwyfan hwn fel strategaeth yw oherwydd bod Estyn wedi nodi hwn fel targed ac argymhelliad i'r ysgol leoliad wella arno. Yn ôl Estyn (2023) nid yw'r ddarpariaeth yn yr ysgol lleoliad yn cefnogi'r mwyafrif i ddatblygu a chymhwyso eu medrau rhifedd yn ddigon effeithiol mewn profiadau dysgu ystyrlon ac argymhellion oedd darparu cyfleoedd gwerthfawr i ddisgyblion ddatblygu a chymhwyso eu sgiliau, yn enwedig rhifedd, yn annibynnol ar draws y cwricwlwm. Felly, lluniodd yr ysgol a’r Cydlynydd Mathemateg a rhifedd cynllun gweithredu a rhoi White Rose Maths (2025) ar waith yn yr ysgol i nodi a gwella ar y targed hwn.
Lluniodd y cydlynydd mathemateg Cerrig Croesi sef ffurflen Excel i dracio cynnydd disgyblion yn y Meysydd dysgu gwahanol. Mae'n ffordd o asesu a gwahaniaethu wrth gynllunio gwersi. Dywed Wiliam a Black (1998) fod angen i athrawon wybod am gynnydd eu disgyblion a’u hanawsterau dysgu er mwyn iddynt allu addasu eu gwaith eu hunain i ddiwallu anghenion disgyblion. Fodd bynnag, noda Wiliam a Black (1998) mai un o'r materion sy'n ymwneud ag asesu ffurfiannol yw dysgu effeithiol. Maent yn datgan nad yw’r cwestiynau a’r dulliau eraill y mae athrawon yn eu defnyddio yn cael eu rhannu ag athrawon eraill yn yr un ysgol, ac nid ydynt yn cael eu hadolygu’n feirniadol mewn perthynas â’r hyn y maent yn ei asesu mewn gwirionedd. Serch hynny, nid yw pob ysgol yn debyg i'r hyn a ddywedodd Wiliam a Black, canfûm mewn llawer o'm hysgolion lleoliad bod athrawon yn gweithio fel tîm ac yn rhannu dogfennau, google drives a strategaethau gyda'i gilydd er enghraifft y Cerrig Croesi  y soniais amdanynt.
Wrth fynd ymlaen, mae’r llawlyfr arweinwyr rhifedd a mathemateg (Llywodraeth Cymru, 2015) yw’r hyn a ddefnyddir gan gydlynwyr mewn ysgolion fel canllaw i arwain newid yn yr ysgol, mae’n amlinellu pam mae rhifedd yn bwysig ac mae hefyd yn darparu cymorth. Yn ogystal, mae ffigwr y cylch gwella yn y llawlyfr (Llywodraeth Cymru, 20215) yn adnabod y broses o arwain newid, yn gyntaf y ddarpariaeth archwilio - ble ydym ni nawr?, yna adnabod blaenoriaethau - beth sydd i'w wneud?, cynllunio gweithredu - pwy? pryd? sut?, ac yn olaf rhoi'r cynllun ar waith. Y prif bwynti nodi yw bod cydlynydd mathemateg yn gwella sgiliau mathemateg a rhifedd plant a dysgwyr mewn ysgolion. Yn ystod fy lleoliad, darganfyddais y byddai athrawon yn mynd ar ddiwrnodau hyfforddi, yn arsylwi athrawon sy'n hyderus mewn mathemateg ac yn mynychu cyfarfodydd hwyr nos i gynllunio rhifedd ar draws fel White Rose (2025). Noda NCETM (2018) yn ogystal â gweld yr addysgeg, mae athrawon wedi cymryd rhan mewn DPP i'w galluogi i gael y gorau o'r gwerslyfrau a'r adnoddau y maent yn eu defnyddio a bod hyfforddiant mewnol ac allanol wedi golygu bod athrawon yn teimlo'n hyderus wrth ddewis y gweithgareddau a'r tasgau sydd fwyaf addas i'w disgyblion. I gloi’r pwynt hwn, credaf ei bod yn deg dweud bod cydlynydd mathemateg yn gwneud ei orau i wella sgiliau mathemategol a rhifedd ar draws yr ysgol trwy ddilyn y cwricwlwm a datblygu cynnydd plant trwy gynllunio, hunan-arfarnu a dylunio strategaethau.
Bwriedir trafod y cyfyngiadau a rhwystrau o fathemateg a rhifedd mewn ysgolion. Un o’r prif rwystrau i fathemateg a rhifedd a ddarganfyddais i ddisgyblion ac i mi fy hun fel athro dan hyfforddiant yw’r diffyg hyder. Mae’r elusen annibynnol Rhifedd Cenedlaethol (2023) wedi datgelu bod gan 43% o athrawon sy’n dechrau yn y proffesiwn ddiffyg hyder neu sgiliau, neu’r ddau, o ran mathemateg. Yn ychwanegol, yn ol NCETM (2019) dywedodd 24% o rieni mai eu rhwystr mwyaf i ymgysylltu â mathemateg oedd eu hyder a dywedodd 40% ei fod yn ‘ddulliau newydd o addysgu’. Fodd bynnag, mae Llywodraeth Cymru (2024) wedi gweithredu cynllun newydd i godi safonau mathemateg. Nod y cynllun yw cael mwy o ddysgwyr i gymryd rhan mewn gweithgareddau wedi ei ddarparu gan Raglen Gymorth Mathemateg Cymru (MSPW), mae’r gweithgareddau’n cynnwys clybiau mathemateg a dosbarthiadau meistr, sgyrsiau yn cynnig cipolwg ar fathemateg yn y byd gwaith, adnoddau adolygu a digwyddiadau sy’n annog mwy o ferched i gymryd mathemateg fel pwnc (Llywodraeth Cymru, 2024). Yn ôl Llywodraeth Cymru (2023) mae cyrhaeddiad dysgwyr mewn rhifedd gweithdrefnol wedi’i effeithio’n negyddol gan yr aflonyddwch a achoswyd gan y pandemig. Cytuna Estyn (2022) drwy nodi roedd sgiliau llythrennedd a rhifedd llawer o blant a phobl ifanc cael eu heffeithio’n andwyol gan y pandemig, er iddynt ddechrau gwella’n weddol gyflym dychwelyd i addysg wyneb yn wyneb. I gloi’r pwynt hwn, credaf ei bod yn deg dweud mai’r prif rwystr a chyfyngiad i fathemateg a rhifedd mewn ysgolion yw diffyg hyder athrawon, disgyblion a rhieni ond drwy fynychu diwrnodau hyfforddi, gweithdai a defnyddio’r adnoddau sydd ar gael, bydd safonau’n codi.
I gloi, prif nod y cydlynydd mathemategol yw codi safonau mewn mathemateg a rhifedd. Mae astudiaeth achos gan Estyn (2020) yn dangos bod ysgol wedi ymrwymo i godi safonau mewn llythrennedd a rhifedd a gwella cyflawniad disgyblion mwy abl a dawnus (MAT) fel ei phrif flaenoriaethau strategol. Ffocws y gweithgor rhifedd yn yr ysgol astudiaeth achos oedd llunio strategaethau i hybu gwelliant ym medrau rhifedd disgyblion ar sail tystiolaeth data, a hefyd i ddatblygu hyder athrawon wrth ymdrin â rhifedd ar draws y cwricwlwm a dyna beth yw rôl cydlynydd mathemateg ar y cyfan. mae’r aseiniad hwn wedi fy ngalluogi i ddatblygu a gwella fy nysgu proffesiynol drwy allu siarad â’r cydlynydd mathemateg yn yr ysgol. Datblygais y llinyn arweinyddiaeth o gymryd cyfrifoldeb personol gan ddatblygu cydberthnasau cadarnhaol gyda dysgwyr, rhieni/ gofalwyr a chydweithwyr, sy’n dangos ymrwymiad personol i’r egwyddorion sylfaenol, sef tegwch a gwneud y mwyaf o botensial pob dysgwr (Llywodraeth Cymru, 2019).

